Diari Oficial de la Generalitat Valenciana


Sumari del DOGV 2794, del 18-07-1996 (1996/838833)

ORDRE de 28 de juny de 1996, de la Conselleria d'Agricultura i Medi Ambient, per la qual es convoquen ajudes per a la realització d'activitats mediambientals.
--------------------------------------------------------------------------------------------------------------------------------------------------------------

### Dades del document

Número de DOGV
:   2794

Data del DOGV
:   18-07-1996

Secció del DOGV
:   ALTRES DISPOSICIONS

Número del document
:   1996/838833


Data del document
:   28-06-1996

Organisme emissor
:   Conselleria d'Agricultura i Medi Ambient

Tipus de document
:   Ordre

ORDRE de 28 de juny de 1996, de la Conselleria d'Agricultura i Medi Ambient, per la qual es convoquen ajudes per a la realització d'activitats mediambientals.   
La Constitució espanyola reconeix el dret de tots els ciutadans a gaudir d'un medi ambient adequat per al desenvolupament de la persona, com també la responsabilitat dels poders públics pel que fa a la utilització racional dels recursos naturals, a fi de protegir i millorar la qualitat de vida i defensar i restaurar el medi ambient.   
D'altra banda, la Generalitat Valenciana està interessada en el desenvolupament d'una política dirigida a l'adquisició d'hàbits i actituds respectuosos amb el medi ambient, i que contribuïsca a conservar-lo i protegir-lo millor.  
Al mateix temps, la realització d'activitats que contribuïsquen a la millora del medi natural i a la protecció i el gaudi ordenat d'aquest s'ha convertit en objectiu prioritari per a les entitats i associacions ecologistes de la nostra comunitat.   
Valorat, per tant, l'interès social de les activitats mediambientals realitzades per aquestes entitats i associacions ecologistes, i a fi de fer possible la cooperació entre aquestes i la Generalitat Valenciana, la Conselleria d'Agricultura i Medi Ambient té el propòsit de donar-los suport amb l'establiment d'ajudes per al desenvolupament d'activitats relacionades amb el medi ambient.  
En virtut d'això, d'acord amb les atribucions que em confereix l'article 35 de la Llei 5/1983, de 30 de desembre, de Govern Valencià, i l'article 47.3 del text refós de la Llei d'Hisenda Pública Valenciana, aprovat pel Decret Legislatiu de 26 de juny de 1991,   
ORDENE  
Article 1. Objecte  
Constitueix l'objecte d'aquesta ordre la convocatòria per a la concessió d'ajudes dirigides a la realització d'activitats mediambientals. Aquestes ajudes es concediran a càrrec de la línia pressupostària 664, capítol IV, del programa 711.10, fins l'import de 4.500.000 pessetes, quantia ampliable a l'import aprovat per la llei de pressuposts de la Generalitat Valenciana per a l'exercici 1996.  
Article 2. Beneficiaris  
Podran sol·licitar aquestes ajudes les associacions i institucions sense ànim de lucre i els grups ecologistes que habitualment desenvolupen activitats relacionades amb el medi ambient, d'acord amb les seues normes fundacionals.  
Article 3. Activitats subvencionades  
Les subvencions es destinaran al finançament de les despeses corrents originades per la realització de programes o activitats durant l'any 1996 que estiguen dirigides a:   
- La formació de la població en general en temes relacionats amb el medi ambient.  
- La realització de xerrades i activitats de difusió de temes mediambientals.  
- L'elaboració de material divulgatiu i informatiu relatiu als programes de formació o a les xerrades i activitats de difusió mediambiental.  
Article 4. Quantia de les subvencions  
El barem establert per a la concessió d'ajudes és el següent:  
\* Per a la realització de programes de formació mediambiental, podran concedir-se fins 100.000 pessetes.  
\* Per a la realització de xerrades, col·loquis i altres activitats de difusió mediambiental, podran concedir-se fins 50.000 pessetes.  
\* Per a l'elaboració i l'edició de material divulgatiu i informatiu relatiu als programes de formació o a les xerrades, col·loquis i altres activitats de difusió mediambiental, podran concedir-se fins 50.000 pessetes.  
L'import de les ajudes regulades en aquesta ordre no podrà, en cap cas, superar les 150.000 pessetes per projecte subvencionat a cada entitat, ni podrà ser superior al cost de l'activitat que haja de desenvolupar l'entitat beneficiària.  
Article 5. Instàncies i documentació  
Les sol·licituds d'ajuda es presentaran en model normalitzat, segons l'annex I, i s'hi adjuntaran els documents següents:  
a) Els que acrediten la constitució legal de l'entitat o associació, com també els seus estatuts.  
b) Fotocòpia compulsada del NIF o CIF del sol·licitant.  
c) Autorització de l'entitat sol·licitant a la persona que la represente.  
d) Certificat original, expedit per la Tresoreria Territorial de la Seguretat Social, d'estar al corrent de les obligacions de Seguretat Social o, si s'escau, d'estar-ne exempt, en les formes previstes en l'Ordre de 7 de gener de 1991, de la Conselleria d'Economia i Hisenda (DOGV núm. 1.477, de 05.02.91), sobre justificació del compliment d'aquestes obligacions.  
e) Certificat original, expedit per l'Agència Tributària, d'estar al corrent de les obligacions fiscals o, si escau, d'estar-ne exempt, en les formes previstes en l'Ordre de 7 de gener de 1991, de la Conselleria d'Economia i Hisenda (DOGV núm. 1.477, de 05.02.91), sobre justificació del compliment d'aquestes obligacions.  
f) Imprès d'alta de tercers per a pagaments de la Generalitat Valenciana, segons l'annex II, en el cas de no figurar en el Registre de Tercers de la Conselleria d'Economia i Hisenda.   
g) Així mateix, hauran de presentar una declaració jurada relativa a les ajudes sol·licitades o rebudes per a la mateixa finalitat, de qualsevol altra administració o ens públic o privat, segons l'annex III.  
Article 6. Termini i lloc de presentació  
Les instàncies, juntament amb la documentació requerida en l'article anterior, es presentaran en el termini d'un mes des de l'endemà de la publicació d'aquesta ordre en el Diari Oficial de la Generalitat Valenciana.  
Les sol·licituds de les ajudes es dirigiran a la consellera d'Agricultura i Medi Ambient i es presentaran en el Registre General de la Conselleria d'Agricultura i Medi Ambient, situat en el carrer de l'Arquitecte Alfaro, número 39 (CP 46161), de València, en els serveis territorials de la conselleria en les províncies d'Alacant, Castelló i València, i en els centres de l'Oficina d'Informació, Iniciatives i Reclamacions de la Generalitat Valenciana, o per qualsevol dels mitjans establerts en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285, de 27.11.92).  
Article 7. Comissió avaluadora  
La selecció de sol·licituds la farà una comissió presidida pel secretari general de la Conselleria d'Agricultura i Medi Ambient o la persona en qui delegue, i tres vocals, que seran el cap del Servei d'Organització i Tècniques de Gestió, el cap del Servei d'Estudis i Educació Ambiental, i un tècnic d'aquest últim servei, que actuarà com a secretari de la comissió.  
Aquesta comissió elevarà a la consellera d'Agricultura i Medi Ambient la proposta de concessió d'ajudes corresponent, la resolució definitiva de la qual es publicarà en el Diari Oficial de la Generalitat Valenciana i es notificarà als interessats.   
Article 8. Criteris de valoració  
Com a criteri general de selecció, a més del que s'estableix en l'article tercer, es tindrà en compte:  
1. La viabilitat tècnica i econòmica de l'activitat que s'haja de realitzar.  
2. El grau d'adequació entre la despesa prevista i els objectius perseguits pel projecte.  
3. L'àmbit territorial de l'acció que s'haja de desenvolupar i també la duració i el nombre de participants.  
4. L'obertura de l'activitat a persones alienes a l'entitat sol·licitant.  
Article 9. Termini de resolució  
Transcorreguts tres mesos des de l'endemà de l'acabament del termini per a la presentació de les sol·licituds sense que recaiga resolució expressa, aquestes s'entendran desestimades.   
Contra la resolució per la qual s'atorguen o es deneguen les ajudes sol·licitades, els interessats podran interposar un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació, de conformitat amb el que es disposa en els articles 58 i següents de la Llei Reguladora de la Jurisdicció Contenciosa Administrativa, amb la comunicació prèvia a aquesta conselleria, d'acord amb el que s'estableix en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això, sense perjudici que s'utilitze una altra via que es considere oportuna.  
Article 10. Obligacions dels beneficiaris  
Els beneficiaris quedaran obligats al compliment de les condicions establertes en la resolució de concessió de la subvenció. L'incompliment d'aquestes condicions podrà produir l'anul·lació o la reducció dels beneficis concedits i, si s'escau, al reintegrament de les quantitats que corresponguen.  
Article 11. Justificació del pagament  
Per al cobrament de les ajudes, les entitats beneficiàries hauran de presentar una memòria descriptiva de l'activitat desenvolupada acompanyada de les factures i els justificants de pagament corresponents, de totes les despeses ocasionades en el desenvolupament de les activitats subvencionades, abans del 15 de novembre de l'exercici corrent.  
Article 12  
En tot allò que no estiga regulat en aquesta ordre caldrà atenir-se al que es disposa en el Decret Legislatiu de 26 de juny de 1991, de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana, i en la Llei 9/1995, de 31 de desembre, de Pressuposts de la Generalitat Valenciana per a l'exercici 1996, i normativa de desplegament.  
DISPOSICIONS FINALS  
Primera  
S'autoritza el secretari general de la Conselleria d'Agricultura i Medi Ambient perquè dicte, dins de l'àmbit de les seues competències, les resolucions que calguen per a l'aplicació i el desplegament d'aquesta ordre.  
Segona  
Aquesta ordre vigeix des del mateix dia de la publicació en el Diari Oficial de la Generalitat Valenciana.  
València, 28 de juny de 1996  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ  
ANNEX I  
Sol·licitud d'ajudes per a activitats mediambientals  
Ordre de 28 de juny de 1996  
Sol·licitant   
Denominació de l'organització:  
NIF:  
Número Seguretat Social:  
Domicili:  
Població:  
Codi postal:  
Província:   
Telèfon:   
Representant  
Primer cognom:   
Segon cognom:   
Nom:   
NIF/CIF:  
Domicili:  
Població:  
Codi postal:  
Província:   
En representació de:   
Activitats que es realitzaran:  
Pressupost:   
SOL·LICITE que s'ingresse la quantitat que corresponga en l'entitat bancària següent:  
Banc:  
Sucursal:  
Control:  
Codi bancari:  
Número de compte:   
Conselleria d'Agricultura i Medi Ambient  
ANNEX II   
Intervenció Delegada  
MANTENIMENT DE TERCERS - PROVEïDORS  
ALTA D'ENTITAT DE CRèDIT   
Nom del proveïdor:  
NIF/CIF:  
Domicili:  
Població:  
Codi postal:  
Denominació compte (titular):  
Denominació entitat financera:  
Codi entitat financera:  
Denominació sucursal, si s'escau:  
Codi de la sucursal:  
Número del compte corrent:  
Declare que són certes les dades reflectides més amunt i que identifiquen el compte i l'entitat financera a través de les quals desitge rebre els pagaments que puguen correspondre en qualitat de proveïdor de la Generalitat Valenciana.  
Firma  
Firmat:  
En qualitat de:  
Número NIF:  
(L'emplenarà l'administració)  
DILIGèNCIA per a fer constar que ha estat verificada la identitat, legitimació de firma i titularitat del compte.  
València, ... d... de 199..  
El/la  
Firmat:  
ANNEX III   
Subvencions sol·licitades o concedides per altres organismes públics o privats  
( ) 1. Subvencions sol·licitades:  
Organisme:   
Concepte:   
( ) 2. Subvencions rebudes:  
Organisme:   
Concepte subvenció:  
Import:  
Data de cobrament:  
Declare que són certes les dades reflectides més amunt i que es refereixen a les ajudes sol·licitades o rebudes d'altres organismes públics o privats per al desenvolupament de l'activitat per a la qual se sol·licita l'ajuda.  
Firmat:   
En qualitat de:   
Número DNI:   
Conselleria d'Agricultura i Medi Ambient